Thing (Γη-616)

Πρώτα Χρόνια
Ο Ben μεγάλωσε φτωχικά στη Νέα Υόρκη. Όπως και ο Daniel, ο αδελφός του, μπλέχτηκε με μία συμμορία (την Yancy Street Gang). Μετά το θάνατο των γονιών του, την ανατροφή του Ben ανέλαβε ο θείος του, Jake, που ήταν γιατρός. Ο Ben τελικά κέρδισε μια υποτροφία λόγω των ικανοτήτων του στον αθλητισμό και σπούδασε στο πανεπιστήμιο Empire State. Τον πρώτο χρόνο στο κολέγιο συγκάτοικός του ήταν ο ευφυής Reed Richards, με τον οποίο έγιναν σιγά σιγά κολλητοί.

Η «Γέννηση» του Thing
Όταν ο Reed είπε στον Ben για το σχέδιό του να κατασκευάσει κάποτε ένα διαστημόπλοιο, ο Ben αστειευόμενος του είπε πως, αν το φτιάξει τελικά, εκείνος θα είναι ο πιλότος. Μετά το πανεπιστήμιο ο Ben κατατάχθηκε στην Αεροπορία και έγινε ένας εξαίρετος πιλότος και αστροναύτης. Το διαστημόπλοιο του Reed έφτασε στο στάδιο των δοκιμών, αλλά η κυβέρνηση απείλησε πως θα κόψει τη χρηματοδότηση, με αποτέλεσμα ο Reed μαζί με τον Ben να αποφασίσουν να το δοκιμάσουν εν πτήσει χωρίς έγκριση. Ο Reed και ο Ben τελικά ξεκίνησαν για το διάστημα μαζί με την αρραβωνιαστικιά του Reed, Sue Storm, και τον αδελφό της, Johnny. Οι τέσσερείς τους βομβαρδίστηκαν από υψηλές δόσεις κοσμικής ακτινοβολίας.

Η παρέα υπέστη σημαντικές αλλαγές σε γενετικό επίπεδο, με αποτέλεσμα ο Ben να αποκτήσει ασυνήθιστες δυνάμεις. Το δέρμα του Ben έγινε πορτοκαλί και πήρε πέτρινη υφή, ενώ η δύναμή του αυξήθηκε σε τρομακτικό βαθμό. Όλα αυτά του προσέδωσαν το ψευδώνυμο Thing. Ο Reed έπεισε τους υπόλοιπους πως πρέπει να χρησιμοποιήσουν τις δυνάμεις τους, για να βοηθήσουν την ανθρωπότητα ως οι Fantastic Four.

Επιστροφή στην Αρχική του Μορφή
Κάποιες στιγμές, και τελείως αυθόρμητα, ο Ben μεταμορφώνεται ξανά σε κανονικό άνθρωπο, αλλά ούτε ο ίδιος ούτε καν ο Reed δεν μπορούν να ελέγξουν τη διαδικασία αυτή. Για μεγάλο διάστημα ο Ben είχε σχέση με την τυφλή γλύπτρια Alicia Masters. Πρόσφατα συνδέθηκε με τη δασκάλα Debbie Green. Κατά τον Civil War, ο Ben αηδίασε και με τις δύο πλευρές και έφυγε για τη Γαλλία. Επέστρεψε στην κορύφωση των γεγονότων για να βοηθήσει στην προστασία των αμέτοχων αθώων από το να γίνουν «παράπλευρες απώλειες».

Δυνάμεις
Ο Ben διαθέτει υπεράνθρωπη δύναμη, αντοχή και επιμονή. Μπορεί να σηκώσει 85 τόνους, να απορροφήσει πλήρως τη δύναμη από ένα βλήμα μπαζούκα, να αντέξει σε υπερβολικά ακραίες θερμοκρασίες, ενώ δε χρειάζεται ειδικό εξοπλισμό για να αντέξει στο διάστημα ή σε θαλάσσια βάθη.